
2014 m. sausio 21 d. pranešimas VIR
Ekonomikos komitetas patobulino Gamtinių dujų įstatymo pakeitimo įstatymo projektą


Šiandien Komitetas pritarė patobulintam Gamtinių dujų įstatymo 7, 29 , 43, 57 straipsnių pakeitimo ir Įstatymo papildymo 431 straipsniu įstatymo projektui Nr. XIIP-675 ES. Šiuo įstatymo projektu,  atsižvelgiant į Europos Komisijos pagrįstoje nuomonėje – Pažeidimas 2011/1082 pateiktas pastabas, siekiama kuo greičiau užtikrinti tikslų ir tinkamą 2009 m. liepos 13 d. Europos Parlamento ir Tarybos direktyvos 2009/73/EB dėl gamtinių dujų vidaus rinkos bendrųjų taisyklių, panaikinančios Direktyvą 2003/55/EB, nuostatų perkėlimą į nacionalinę teisę. Komitetas įstatymo projektą patobulinto atsižvelgiant į Lietuvos Respublikos Vyriausybės, Seimo kanceliarijos Teisės departamento, Europos teisės departamento prie LR teisingumo ministerijos pateiktas pastabas ir pasiūlymus.  Patobulinto įstatymo projekto nuostatomis  Valstybinei kainų ir energetikos kontrolės komisijai papildomai priskiriama funkcija, susijusi su standartinių reikalavimų parengimo skirstymo sistemos operatoriaus ir laikymo sistemos operatoriaus atitikties programoms tvirtinimu. Taip pat nustatomi kriterijai, susiję su gamtinių dujų tiekimo saugumu, kuriuos turi vertinti Komisija, priimdama sprendimą dėl su trečiosiomis valstybėmis susijusio perdavimo sistemos operatoriaus paskyrimo. Be to, nustatomos patronuojančios įmonės ekonominės ir valdymo priežiūros teisės skirstymo sistemos operatoriaus atžvilgiu  ir reikalavimai laikymo sistemos operatoriaus nepriklausomumui užtikrinti.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





